Munisipaliteit reageer ná seun doodskokJaden Landsberg (10) se foto op die plek waar hy doodgeskok het. Foto: Reuben Swanepoel van Phoenix Security Die Thaba Chweu-munispaliteit het Maandag sy voorlopige bevindinge bekend gemaak nadat Jaden Landsberg, ŉ gr. 5-leerder aan Laerskool Lydenburg, Vrydag doodgeskok is toe hy saam met maats gaan fietsry het. Phuleng Mapheto, die munisipaliteit se kommunikasie en bemarkingsbestuurder, het by navraag aan Maroela Media gesê die voorlopige ondersoek dui daarop dat swaar reën die afgelope tyd ŉ poel water in die omgewing laat vorm het. “Ons het ons rekords nagegaan en daarvolgens is vasgestel dat die munisipaliteit geensins enige werk of uitgrawings onlangs in die gebied gedoen het nie,” het Mapheto gesê. “Ons vermoed dat iemand in die omgewing met ŉ slootgrawer-laaigraaf-trekker (TLB) probeer het om water uit die pad te herlei en dat ŉ munisipale kragkabel in die proses gebreek en ontbloot gelaat is.” Mapheto het gesê die beskadigde kabel is nooit by die munisipaliteit aangemeld nie en daarom het niemand van die ontblote lewendige kabel geweet nie. “Daar word beweer dat die uitgrawings vroeër vanjaar daar gedoen is deur ŉ onbekende persoon of instansie met ŉ TLB”. Hy het gesê die munisipaliteit het ŉ volledige ondersoek van stapel gestuur om die presiese feite rondom die voorval vas te stel. Mapheto het namens die munisipaliteit sy innige simpatie met die oorledene se gesin, vriende en familie uitgespreek. Maroela Media het vroeër berig Jaden se ouers, dokters en ander gemeenskapslede het verbete geveg om hom by te bring nadat hy op sy fiets deur ŉ poel water op die hoek van Rivier- en Lombaardstraat gery het en doodgeskok is. Lees meer hier.